text: Kirke ryddet for designerstole
  18 februar 2010 kl. 09.14
  Menighedslokaler og kontorer i Grundtvigskirken i Esbjerg er blevet ryddet for omkring 90 Arne Jacobsen stole til en værdi på 250.000 kroner.
  Tyvene kom ind gennem et vindue, og de brød flere aflåste kontorer op natten til onsdag.
  Politiet formoder, at de mange stole er blevet kørt væk i en lastbil, og at tyveriet er blevet bestilt af en hæler.
  Bygningen er forsynet med overvågnings-kameraer. Billederne er blevet overladt til politiet.
  Lamperne i bygningen er styret elektronisk, men tyvene havde dækket sensorerne til.
  Både Syd- og Sønderjyllands og Sydøstjyllands politi oplyser, at tyveri af designermøbler er stærkt stigende.
  
  Omfattende net af hælere
  Det illegale marked for designermøbler understøttes af et omfattende net af hælere, og tilsyneladende er der masser af købere.
  Køberen af tyvekosterne risikerer at få en sort plet i straffeattesten, hvis politiet pludseligt dukker op.
  - Vi afslører af og til hælercentraler, men vi kan ikke forhindre tyverierne ved at bevogte hvert eneste hus. Tyverierne kan kun stoppes, hvis almindelige mennesker holder op med at købe tyvekosterne, siger kommunikationsansvarlig i Syd- og Sønderjyllands Politi, Helle Lundberg.
  